Oficiālais Vēstnesis L 192 , 11/07/1992 Lpp. 0063 - 0065

Speciālizdevums somu valodā: Nodaļa 3 Sējums 43 Lpp. 0078

Speciālizdevums zviedru valodā: Nodaļa 3 Sējums 43 Lpp. 0078



Komisijas lēmums (1992. gada 11. jūnijs), kas nosaka apstiprināšanas vai atzīšanas kritērijus organizācijām un apvienībām, kas ved vai veido reģistrēto zirgu dzimtas dzīvnieku ciltsgrāmatas (92/353/EEK) EIROPAS KOPIENU KOMISIJA, ņemot vērā Eiropas Ekonomikas kopienas dibināšanas līgumu, ņemot vērā Padomes 1990. gada 26. jūnija Direktīvu 90/427/EEK par zootehniskajiem un ģenealoģiskajiem nosacījumiem, kas regulē Kopienas iekšējo tirdzniecību ar zirgu dzimtas dzīvniekiem [1], un jo īpaši tās 4. panta 2. punkta a) apakšpunktu, tā kā visās dalībvalstīs ciltsgrāmatas ved vai veido organizācijas vai apvienības, vai valsts dienesti; tā kā tādēļ ir jānosaka minēto organizāciju vai apvienību apstiprināšanas vai atzīšanas kritēriji; tā kā saskaņā ar Direktīvas 90/427/EEK 4. panta 1. punkta a) apakšpunktā noteiktajiem kritērijiem jārada iespēja nodrošināt, ka apstiprinātās vai atzītās organizācijas vai apvienības ievēro principus, kurus noteikusi organizācija vai apvienība, kas ved šķirnes izcelsmes ciltsgrāmatu; tā kā organizācijai vai apvienībai ir jāiesniedz pieteikums par apstiprināšanu vai atzīšanu tās dalībvalsts kompetentajai iestādei, kuras teritorijā atrodas tās galvenā pārvalde; tā kā tad, ja organizācija vai apvienība atbilst noteiktiem kritērijiem un ir noteikusi mērķus, attiecīgās dalībvalsts iestādēm tā oficiāli jāapstiprina vai jāatzīst; tā kā pasākumi, kas paredzēti šajā lēmumā, ir saskaņā ar Zootehnikas pastāvīgās komitejas atzinumu, IR PIEŅĒMUSI ŠO LĒMUMU. 1. pants Lai iegūtu oficiālu apstiprinājumu vai atzīšanu, organizācijām vai apvienībām, kuras ved vai veido ciltsgrāmatas, jāiesniedz pieteikums tās dalībvalsts iestādēm, kuras teritorijā atrodas to galvenā pārvalde. 2. pants 1. Attiecīgajām dalībvalsts iestādēm jāpiešķir oficiāls apstiprinājums vai atzīšana jebkurai organizācijai vai apvienībai, kas ved vai veido ciltsgrāmatu, paredzot, ka tā atbilst nosacījumiem, kas izklāstīti pielikumā. 2. Tomēr dalībvalstī, kurā jau ir viena vai vairākas oficiāli apstiprinātas vai atzītas organizācijas vai apvienības attiecībā uz konkrēto šķirni, šīs dalībvalsts iestādes var atteikt jaunas organizācijas vai apvienības atzīšanu: - ja tas apdraud šķirnes saglabāšanu vai pakļauj briesmām pastāvošās organizācijas vai apvienības darbību vai pilnveidošanas vai selekcijas programmu, - ja šīs šķirnes zirgu dzimtas dzīvniekus var reģistrēt īpašā ciltsgrāmatas nodaļā, kuru ved organizācija vai apvienība, kas īpaši šai nodaļai piemēro principus, ko saskaņā ar pielikuma 3. punkta b) apakšpunktu izstrādājusi organizācija vai apvienība, kas ved šīs šķirnes izcelsmes ciltsgrāmatu. 3. Dalībvalstis informē Komisiju par visiem oficiālajiem apstiprinājuma vai atzīšanas piešķīrumiem, kā arī par atteikumiem. 4. Ja dalībvalstī ir atteikts kādas organizācijas vai apvienības oficiāls apstiprinājums vai atzīšana, atteikuma iemesli rakstiski jāpaziņo apvienībai vai organizācijai. 3. pants Attiecīgās dalībvalsts iestādes atsauc ikvienas organizācijas vai apvienības, kura ved ciltsgrāmatu, oficiālo apstiprinājumu vai atzīšanu, ja tā vairs konsekventi neatbilst nosacījumiem, kas izklāstīti pielikumā. 4. pants Šis lēmums ir adresēts dalībvalstīm. Briselē, 1992. gada 11. jūnijā Komisijas vārdā — Komisijas loceklis Ray Mac Sharry [1] OV L 224, 18.8.1990., 55. lpp. -------------------------------------------------- PIELIKUMS Lai organizācija vai apvienība, kas ved reģistrēto zirgu dzimtas dzīvnieku ciltsgrāmatas, veido ciltsgrāmatu nodaļas un veido ciltsgrāmatas, tiktu oficiāli apstiprināta vai atzīta, tai: 1) jābūt juridiskai personai saskaņā ar tajā dalībvalstī spēkā esošajiem likumiem un normatīvajiem aktiem, kurā iesniegts pieteikums; 2) jāpārliecina kompetentās iestādes, ka: a) tā darbojas efektīvi; b) tā atbilst principiem, kurus saskaņā ar pielikuma 3. punkta b) apakšpunktu izstrādājusi organizācija vai apvienība, kas ved šīs šķirnes izcelsmes ciltsgrāmatu, ja vien šī organizācija vai apvienība nav tā, kas pati ved šīs šķirnes izcelsmes ciltsgrāmatu; c) tā var veikt pārbaudes, kas vajadzīgas kumeļu reģistrācijai; d) tai ir pietiekams zirgu dzimtas dzīvnieku skaits, lai veiktu pilnveidošanas vai selekcijas programmu vai lai pasargātu šķirni, ja to uzskata par nepieciešamu; e) var nodrošināt informāciju (piemēram par darbību), kas vajadzīga, lai īstenotu uzlabošanas, selekcijas vai saglabāšanas programmu; 3) jānosaka šādi principi: a) informācijas (piemēram, par darbību) nodrošināšanas sistēma, kas paredz kā zirgu dzimtas dzīvniekus var novērtēt, lai veiktu šķirnes uzlabošanu, selekciju un saglabāšanu; b) ja tā ir organizācija vai apvienība, kas ved šķirnes izcelsmes ciltsgrāmatu: - kumeļu reģistrēšanas sistēma, - šķirnes (vai šķirņu) vai populācijas, uz ko attiecas ciltsgrāmata, īpašību definīcija, - zirgu dzimtas dzīvnieku identifikācijas sistēmas principi, - tās selekcijas pamatmērķu noteikšana, - ciltsgrāmatas dalījums, ja ir atšķirīgi nosacījumi zirgu dzimtas dzīvnieku ierakstīšanai vai ja ir atšķirīga kārtība to zirgu dzimtas dzīvnieku klasificēšanai, kas ir ierakstīti grāmatā, - vajadzības gadījumā ciltskoks, kas ierakstīts vienā vai vairākās citās ciltsgrāmatās; 4) ir reglaments, kas paredzēts, jo īpaši, lai nepieļautu diskriminējošu attieksmi pret selekcionāriem. Tomēr, ja vienai šķirnei Kopienas teritorijā ir vairākas organizācijas vai apvienības, kas savstarpēji aptver visu šo teritoriju, organizācijas vai apvienības reglaments var paredzēt, ka, lai veiktu dzimšanas paziņojuma ierakstus, zirgu dzimtas dzīvniekiem jābūt dzimušiem attiecīgā teritorijā. Šo ierobežojumu nepiemēro, ja ierakstu veic vaislas nolūkos. --------------------------------------------------